Document ID: 32006R0832

KOMISIJAS REGULA (EK) Nr. 832/2006
(2006. gada 2. jūnijs)
par Padomes Regulas (EK) Nr. 1788/2003 I pielikumā 2005./2006. gadam noteikto valsts references daudzumu sadalīšanu “piegādēs” un “tiešajā tirdzniecībā”
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1788/2003, ar ko nosaka maksājumu piena un piena produktu nozarē (1), un jo īpaši tās 6. panta 4. punktu un 8. pantu,
tā kā:
(1)
Regulas (EK) Nr. 1788/2003 6. pantā paredzēts, ka dalībvalstīm jānosaka ražotāju individuālie references daudzumi. Ražotājiem var būt viens vai divi individuālie references daudzumi - viens piegādēm un otrs tiešai tirdzniecībai -, un šos daudzumus no viena references daudzuma otrā var pārvērst pēc ražotāja pienācīgi pamatota pieprasījuma.
(2)
Komisijas 2005. gada 29. marta Regulā (EK) Nr. 490/2005 par Padomes Regulas (EK) Nr. 1788/2003 I pielikumā 2004./2005. gadam noteikto valsts references daudzumu sadalīšanu “piegādēs” un “tiešajā tirdzniecībā” (2) ir izklāstīts sadalījums “piegādēs” un “tiešajā tirdzniecībā” laika posmā no 2004. gada 1. aprīļa līdz 2005. gada 31. martam Beļģijai, Čehijai, Dānijai, Vācijai, Igaunijai, Grieķijai, Spānijai, Francijai, Īrijai, Itālijai, Kiprai, Latvijai, Lietuvai, Luksemburgai, Ungārijai, Maltai, Nīderlandei, Austrijai, Portugālei, Slovākijai, Somijai, Zviedrijai un Apvienotajai Karalistei.
(3)
Polijai un Slovēnijai individuālie references daudzumi pamatā bija noteikti Regulas (EK) Nr. 1788/2003 I pielikuma f) tabulā.
(4)
Saskaņā ar 25. panta 2. punktu Komisijas 2004. gada 30. marta Regulā (EK) Nr. 595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr. 1788/2003, ar ko nosaka maksājumu piena un piena produktu nozarē (3), Beļģija, Čehija, Dānija, Vācija, Igaunija, Grieķija, Spānija, Francija, Īrija, Itālija, Kipra, Latvija, Lietuva, Ungārija, Nīderlande, Austrija, Polija, Portugāle, Slovēnija, Slovākija, Somija un Apvienotā Karaliste ir darījušas Komisijai zināmus daudzumus, kas pēc ražotāju pieprasījuma ir neatgriezeniski pārvērsti, sadalot tos piegādēm un tiešajai tirdzniecībai paredzētos individuālos references daudzumos.
(5)
Regulas (EK) Nr. 1788/2003 6. panta 4. punktā paredzēts, ka daļu no Somijas valsts references daudzuma, kas iedalīts minētās regulas 1. pantā minētajām piegādēm, var palielināt augstākais līdz 200 000 tonnām “SLOM” ražotāju atlīdzībai. Saskaņā ar 6. pantu Komisijas 1995. gada 29. marta Regulā (EK) Nr. 671/95 par īpašu references daudzumu noteikšanu konkrētiem piena un piena produktu ražotājiem Austrijā un Somijā (4), Somija ir darījusi zināmus attiecīgos daudzumus 2005./2006. tirdzniecības gadam.
(6)
Tāpēc ir lietderīgi noteikt, ka valsts references daudzumi, ko piemēro laika posmā no 2005. gada 1. aprīļa līdz 2006. gada 31. martam un kas noteikti Regulas (EK) Nr. 1788/2003 I pielikumā, jāsadala “piegādēs” un “tiešajā tirdzniecībā”.
(7)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Tas, kā valsts references daudzumus, ko piemēro laika posmā no 2005. gada 1. aprīļa līdz 2006. gada 31. martam un kas noteikti Regulas (EK) Nr. 1788/2003 I pielikumā, sadalīt “piegādēs” un “tiešajā tirdzniecībā”, ir izklāstīts šīs regulas pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 2. jūnijā

Labels: 7
3
17
6